Tommaso Zigliara

Tommaso Zigliara (født 29. oktober 1833 i Bonifacio på Korsika i Frankrike, død 10. mai 1893 i Roma) var en av den katolske kirkes kardinaler og en viktig thomistisk filosof og teolog.


== Liv og virke ==


=== Bakgrunn ===
Tommaso Zigliara ble født i havnebyen Bonifacio på Korsika. Sin tidlige skolegang var i hjembyen, en viktig lærer for ham da var jesuitten Aloysius Piras.


=== Dominikaner ===
I en alder av 18 år ble han opptatt i dominikanerordenen i Roma. Han avla løftene i 1852 og studerte filosofi ved Collegium Divi Thomae, det senere  pavelige universetet Santo Tommaso (Angelicum). Der la man raskt merke til hans store evner.


=== Prest ===
Han fullførte studiene i Perugia, der han den 17. mai 1856 nle presteviet av erkebiskop Gioacchino Pecci (den senere pave Leo XIII).
Kort etter prestevielsen fikk han i oppgave å undervise i filosofi, først i Roma og så i Corbara på Korsika, ohg senere på bispedømmeseminaret i  Viterbo, der han også ble novisemester for konventet i Gradi.
Deretter ble han kalt til Roma og ble novisemester på nytt. Pater Zigliara underviste ved Collegium Divi Thomae fra 1870 til 1879 og var fra 1873 også rektor for kollegiet.  Som filosof og teolog distanserte seg fra tradisjonalisme og «ontologisme» til fordel for Thomas Aquinas' moderate realisme.I 1873 tvang den italienske regjering dominikanerordenen til å oppgi Minerva-konventet, og pater Zigliara fant et nytt tilholdssted for professorer og studenter hos spiritanerne i det franske seminar i Roma. Der ble forelesningene videreført inntil man kunne ta plass i en annet hus, nærmere Minerva. Zigliaras evne som problemløser ble lagt merke til. Franske, italienske, tyske, engleske og amerikanske biskoper bestrebet seg på å få anbragt sine mest lovende studenter og professorer under hans vinger.


=== Kardinal ===
Han ble kreert til kardinal i mai 1879 av pave Leo XIII, med Santi Cosma e Damiano som titteldiakonia. Zigliara hadde først rangen som kardinaldiakon, og senere som kardinalprest.
Pater Zigliara ble tilknyttet Den romerske kurie. Han var blant annet prefekt for Kongregasjonen for avlater og relikvier 1886–1887, og prefekt for  Kongregasjonen for studiene 1887–1893.
Han bidro sterkt til utformingen av den pavelige encyklika «Aeterni patris» som gjenetablerte thomismen som grunnlag for kristen filosofi - nythomismen. Han bidro også sterkt ved utformingen av pave Leo XIIIs store sosialencyklika «Rerum novarum», som kom i 1891.


=== Bispeutnevnelse, død ===
Han ble i 1893 utnevnt til biskop av suburbikarbispedømmet Frascati (ett av de bispedømmer i Romas nære omgivelser som besettes av særlig sentrale kardinaler), men døde før han ble bispeordinert. Han ble gravlagt på den romerske gravlund Campo Verano.


== Verker ==
Zigliaras med avstand mest innflytelsesrike verk er hans flerbinds Summa philosophica, beregnet på den filosofiske formasjon av prester, og revidert og oversatt til mange språk.
Ellers kan nevnes:

Osservazioni su alcune interpretazioni di G.C. Ubaghs sull' ideologia di San Tommaso d'Aquino (Viterbo, 1870)
Della luce intellettuale e dell' ontologismo secondo la dottrina di S. Bonaventura e Tommaso d'Aquino (2 vols., Rome, 1874)
De mente Concilii Viennensis in definiendo dogmate unionis animae humanae cum corpore (1878)
Commentaria S. Thomae in Aristotelis libros Peri Hermeneias et Posteriorum analyticorum, in fol. vol. I new edit. "Opp. S. Thomae": (Rome, 1882)
Saggio sui principi del tradizionalismo
Dimittatur e la spiegazione datane dalla S. Congregazione dell' Indice.


== Referanser ==


== Litteratur ==
Claus Arnold, Johannes Wischmeyer: Transnationale Dimensionen wissenschaftlicher Theologie. I: Veröffentlichungen des Instituts für Europäische Geschichte, Mainz. Beihefte Bd. 101, Institut für Europäische Geschichte, Vandenhoeck & Ruprecht, 2013, ISBN 3525101309, ISBN 9783525101308, s. 326.
Martin Bräuer: Handbuch der Kardinäle. 1846–2012. Walter de Gruyter, 2014, ISBN 978-3-11037077-5.
(de) Bernd Kettern: «Zigliara, Tommaso Maria» i Biographisch-Bibliographisches Kirchenlexikon (BBKL). Bind 14, Herzberg 1998, ISBN 3-88309-073-5, sp. 475–476.


== Eksterne lenker ==
(en) Tommaso Maria Zigliara – kategori av bilder, video eller lyd på Commons 
Biografi på The Cardinals of the Holy Roman Church